Mihál, Jozef, poslanec NR SR (2015-02-03):
Ďakujem pekne za slovo, pán predsedajúci. Vážený pán minister, vážené kolegyne, kolegovia, dostal som sa teda na rad aj ja v rozprave k II. pilieru a nebudem až tak veľmi hovoriť o otváraní, v poradí štvrtom, II. piliera, ale hlavne chcem hovoriť o tom, prečo je II. pilier tu, aký má zmysel a ako by vôbec mal fungovať, ale nielen II. pilier, ale aj I. pilier ako súčasť nášho dôchodkového systému. Treba si uvedomiť jednu vec. Druhý pilier bol pred 10 rokmi zavedený na Slovensku preto, aby z pohľadu budúcich dôchodcov mali aj oni šancu na slušný dôchodok. Dôvodom je, dôvodom je demografický vývoj v Slovenskej republike, ktorý je taký, aký je, a je jednoducho nespochybniteľný. To sú tvrdé čísla, ktoré sa nedajú nijakým spôsobom spochybniť. Ak teda dovolíte, na úvod budem využívať údaje, ktoré každý z vás, keď chce, nájde na webovej stránke Štatistického úradu Slovenskej republiky, čiže údaje o počte obyvateľstva podľa jednotlivých vekových skupín. Na webovej stránke Štatistického úradu totižto takéto údaje bez problémov nájdete. Sú to údaje z roka 2013, čiže pomerne čerstvé, a pekné na tých údajoch je, že vlastne vidíme jednotlivé počty ľudí v jednotlivých ročníkoch. Čiže napríklad koľko máme ročných detí, koľko máme päťročných detí, koľko máme štyridsiatnikov, koľko máme šesťdesiatnikov. Viete všetci veľmi dobre, tí, čo teda sa touto témou zaoberáte, ako dnes funguje Sociálna poisťovňa – ako dnes funguje Sociálna poisťovňa –, a viete, že na to, aby boli dôchodky vyplácané dôchodcom súčasným tak, ako sa má, tak ako hovorí zákon, musí Sociálna poisťovňa okrem vybratého poistného dostávať každý rok dotáciu od štátu a táto dotácia sa dnes pohybuje okolo 500-600 mil. ročne. Keby tejto dotácie štátu nebolo, tak by sa dôchodky vlastne mali znížiť približne o 10 %. Viete si predstaviť, čo by robili dnešní dôchodcovia, keby im niekto povedal, že sa ich dôchodky znížia o 10 %? To by sa totižto muselo stáť vtedy, keby štát dôchodky z I. piliera nedotoval, ale teda dnes dotuje. Dobre. To je súčasný stav. Ten súčasný stav je taký, že napríklad, keď pozriem do tejto tabuľky, ktorú mám zo Štatistického úradu (rečník uvádza údaje z notebooku, ktorý má pred sebou), tak napríklad 62-ročných ľudí bolo v roku 2013 71-tisíc. Zapamätajte si, prosím, 62-ročných 71-tisíc. Tí, ktorí sú dnes v produktívnom veku a ktorí platia odvody súčasným dôchodcom, tak tých napríklad je, pokiaľ ide o 39-ročných ľudí, tých je 89-tisíc. Hej? Čiže ešte raz, 39-ročných ľudí máme 89-tisíc, dôchodcov 62-ročných máme 71-tisíc. Čiže keby som porovnával tieto dva ročníky, tak tých produktívnych 39-ročných ľudí je viac ako tých vypárovaných akosi dôchodcov v 62 rokoch veku. To je dnešný stav, kedy musí štát prispievať Sociálnej poisťovni na výplatu dôchodkov pri tom všetkom sumou 600 mil. euro ročne. Ak by tak nebolo, tak by sa dôchodky museli o 10 % znížiť. No a teraz sa skúsme posunúť o 30 rokov v čase dopredu. Čiže tí 39-roční ľudia, ktorých je 89-tisíc, budú mať 69 rokov, čiže to bude o 30 rokov zhruba vek odchodu do dôchodku, 89-tisíc pôjde do dôchodku, no, možno niektorí pred tým zomrú, nech sa na mňa nikto nehnevá, takže možno ich bude o niečo menej, a na ich dôchodky budú platiť tí, ktorí majú dnes 10 rokov. A koľko máme, prosím pekne, detí vo veku 10 rokov? Podľa Štatistického úradu, možno vás to prekvapí, 51-tisíc. Počujete dobre, 51-tisíc ľudí, dnešných detí, o 30 rokov bude platiť na dôchodky 89 tisícom dôchodcov, ktorí budú mať vtedy 69 rokov. Čiže ak tomu skúsite rozumieť a ak sa skúsite vžiť do týchto čísiel, tak ten pomer ľudí, ktorí platia teraz odvody a ktorí teraz poberajú dôchodok, ktorý je ešte ako-tak, o 30 rokov, skúste sa vžiť do toho, čo bude o 30 rokov, skúste to. Ten pomer sa výrazným spôsobom zmení. Zásadným spôsobom. A skúste mi povedať, skúste mi povedať, ako o 30 rokov bude možné, aby tých 50-tisíc ľudí zaplatilo pri súčasných percentách odvodov a dajme tomu pri 600-miliónovej súčasnej dotácii štátu, aby zaplatilo tých 89-tisíc dôchodcom v tom ročníku, ktorý párujem, ako im zaplatia dôchodky tak, aby tie dôchodky boli aspoň v porovnateľnej súčasnej výške? To sa jednoducho nedá! Viete niekto, ako to urobiť? Čo urobíte? Čo urobí tá vláda, ktorá tu bude o 30 rokov? Zvýši odvody zo súčasnej úrovne o ďalších 20 %? Alebo druhé riešenie je, že teda dôchodky tých dôchodcov pôjdu o polovicu dole oproti súčasnosti? Alebo aj tak, aj tak? Jednoducho jedno riešenie horšie ako druhé. Toto nevymyslíte, toto neurobíte. Možno keby sem zrazu prišlo 100-tisíc imigrantov, tak dajme tomu, ale tak ako sledujem, aj tieto počty tých imigrantov, tak sú to desiatky ročne, čiže tí nás zrejme tiež nezachránia. Keď pôjde... (Reakcia spravodajcu.) Výborne, pán kolega Jasaň hovorí o tom, že sa zvýši produktivita práce. Dobre. Zvýšenie produktivity práce znamená, že ak je dnes priemerný plat 830 eur mesačne, zvýšenie produktivity práce znamená, že o tých 30 rokov pri porovnateľných cenách budú platy – koľko si tipnete? – 1 000 eur, 1 200 mesačne. Povedzme 1 200 mesačne pri zachovaní platovej a cenovej úrovne. Ale, ale tie odvody budú musieť ísť buď hore, alebo dôchodky dole. Čiže ak sa zachová súčasná sadzba odvodov, ak sa zachová súčasná sadzba odvodov, tie dôchodky, ktoré by boli nad 50 % z platnej mzdy, 600 eur budú musieť tak či tak klesnúť o polovicu na 300 eur. Čiže to, čo vy hovoríte, vyššia produktivita práce znamená, že stúpnu síce platy, ale ak sa zachová súčasná, aj drakonická výška odvodov, tak dôchodky tak či tak klesnú o polovicu. Dnes tvoria 50 % priemerné mzdy, približne, 830 eur je priemerná mzda, 415 eur, možno sa mýlim o pár eur, je priemerný novovymeraný dôchodok. Ono to takto sedí. Čiže keď sa zachová výška odvodov, hoci platy stúpnu na 1 200, dôchodky klesnú na 300 eur. Vysvetlí niekto z vás o 30 rokov, keď to dožijete, tým dôchodcom, prečo majú 300-eurové dôchodky? Vysvetlíte im to? Postavíte sa pred nich? (Ruch v sále. Prerušenie vystúpenia predsedajúcim.)